Žitňanská, Lucia, ministerka spravodlivosti SR (2011-06-01):
Je to zapísané v našej ústave. Parlament volia, parlament volia občania. Parlament volia občania vo voľbách, ostatné moci sú kreované odvodene od tejto, od vôle občanov. Preto máme v Súdnej rade zástupcov všetkých troch mocí a preto vláda skladá účty parlamentu. Predsa nemôžete tvrdiť, že len keď súdna moc kreuje samu seba a prokurátorská moc kreuje samých seba, len vtedy môže vzniknúť funkčný systém. Predsa máme funkčné systémy vo svete, kde aj prokurátori sú volení, kde aj sudcovia sú volení. Máme funkčné systémy, funkčné systémy, kde prokuratúra je kreovaná výkonnou mocou, máme funkčné systémy, kde prokuratúra je začlenená do súdnej moci, predsa. A my tu vytvárame mýtus, pokiaľ niekto iný sa pozrie čo len na prokuratúru, tak to narúša jej samostatnosť. Nie, myslím si, že sa musíme vážne rozprávať o vyvážení troch mocí a o systéme bŕzd a protiváh. A tak, ako to platí vo vzťahu k súdnej moci, tak to platí a musí platiť aj ku prokuratúre. Žiadny systém – a história nás o tom poúča – žiadny hermeticky uzatvorený systém ešte nefungoval dobre, pretože má v sebe zakódovaný potenciál zvrhnutia a ovládnutia tými vnútornými štruktúrami. Stávajú sa z toho kliky, a nie jeden funkčný systém. A to, čo my chceme, áno, to je slovo, ktoré ste použili z latinského prekladu, očista. Potrebujeme ju v justičnom systéme ako soľ. Chcem sa poďakovať pánovi poslancovi Glváčovi, že prečítal programové vyhlásenie tejto vlády. A musím povedať, že ho prečítal korektne, asi to bolo jediné, čo v tom vystúpení korektné naozaj bolo. Zároveň musím povedať, že áno, presne, transparentnosť výberových konaní, ako na pozície vedúcich prokurátorov, tak na pozície prokurátorov, procesná nezávislosť prokurátora, zverejňovanie rozhodnutí, zverejňovanie majetkových priznaní, to je to, čo je obsahom tohto zákona. A to je to, čo vám tak strašne vadí, že sa neštítite hovoriť polopravdy, keď hovoríte o tomto návrhu zákona. Po prvé, ničím tento návrh zákona nezačleňuje prokuratúru pod ministerstvo spravodlivosti. Je to mýtus, ktorý šírite, ale ničím sa nezakladá na pravde. Ničím sa nezakladá na pravde, že prokurátor nebude môcť ovplyvňovať stanoviská, všeobecne záväzné stanoviská pre prokuratúru, že nebude môcť a nebude mať na to vplyv, že kto bude prokurátorom a bude, bude vedúcim prokurátorom vybratým na základe výberového konania. Pretože všade v návrhu, aj v pôvodnom, sú tie hlasovania nadstavené tak, aby nikdy ostatné zložky nemohli zástupcov prokuratúry v týchto komisiách prehlasovať. Zároveň chcem povedať, že ste „neabdejtovali“ svoj prejav z prvého čítania, pán poslanec, pretože aj ja som v úvodnom slove hovorila, že tá diskusia pokračovala. Tá diskusia pokračovala a bola veľmi korektná a na základe tejto diskusie vznikli pozmeňovacie návrhy, ktoré schválil ústavnoprávny výbor, ktoré v tomto zmysle prenášajú alebo prenášajú ten balans viac v prospech parlamentu, v prospech zákonodarnej moci. A vysporiadali sme sa aj s tou citlivou témou vydávania všeobecne záväzných pokynov. Ja som presvedčená o tom, že odborný potenciál ministerstva spravodlivosti má význam pri kreovaní všeobecne záväzných pokynov, ale z tohto pohľadu riešenie, ktoré bolo zvolené, že na základe návrhu komisie tieto pokyny vydáva generálny prokurátor, je myslím absolútne korektné a dobré. Zo žiadneho ustanovenia tohto návrhu zákona nevyplýva, a citujte mi jedno jediné, kde by komukoľvek, nielenže nie ministrovi spravodlivosti alebo komukoľvek, bolo umožnené vstúpiť, prikázať, rozhodnúť alebo konať vo vzťahu k akejkoľvek konkrétnej kauze. Také ustanovenie neexistuje. Je to váš „konštrukt“, ktorý vyhlasujete, tvrdíte, ale nezakladá sa na pravde. K jednotlivým mýtom. Mýtus – prokurátora nebola prizvaná. Prokuratúra bola oslovená, pán generálny prokurátor poveril tým, ktorý bol vedený, pánom námestníkom Košťálom, s ktorým sme sa na ministerstve spravodlivosti niekoľkokrát stretli pred tým, ako išiel návrh zákona do pripomienkového konania, v rámci pripomienkového konania, pri vyhodnotení jednotlivých pripomienok. Áno, nezhodli sme sa, ale nemôžete tvrdiť, že nebola prizvaná. Ale stanovisko, že prokuratúra bola prizvaná, alebo bola zapojená do prác, postaviť na tom, že len vtedy, keď všetky pripomienky prokuratúry sú akceptované, vtedy bola prizvaná, no tak to nefunguje. Bola prizvaná, debatovali sme, niekde sme korigovali svoje postoje, niekde sme ich nekorigovali. Prokuratúra nemá legislatívnu iniciatívu. Vláda má legislatívnu iniciatívu. Takže prokuratúra bola prizvaná a niekoľkokrát sme sa na túto tému rozprávali. Negatívny pokyn, negatívny pokyn. Ja som presvedčená o tom, že procesnej nezávislosti prokurátora prospeje, pokiaľ naozaj sa toto prostredie vyčistí, a ani formálne, ani neformálne tzv. negatívne pokyny, lebo sú tzv. negatívne pokyny, vieme, o čom hovoríme, nebudú v súlade s právom, pretože to posilní pozíciu prokurátora ako takého, pokiaľ by mal byť takýmto pokynom ovplyvňovaný v rozpore so svojím názorom. (Vystúpenie prerušené predsedajúcim.)